**JEGYZŐKÖNYV**

**Készült:** Telki Község Képviselő-testületének 2015. szeptember 1-én a Polgármesteri Hivatal tárgyalójában megtartott rendes nyílt üléséről.

**Jelen vannak:**

Deltai Károly Polgármester

Takács Zoltán Alpolgármester

Földvári-Nagy László Képviselő

Szigeti Antal Képviselő

Dr. Vida Rolland Képviselő

Fillinger Zsófia Képviselő

Halász Terézia Képviselő

dr. Lack Mónika Jegyző

Hoós Péter Településfejlesztési csoport

Vetési Vincéné Pénzügyi csoport

Pintér Ferenc KASIB Kft.

**Deltai Károly Polgármester** köszönti a testület tagjait és a megjelenteket. Elmondja, hogy Móczár Gábor Alpolgármester nem tud részt venni az ülésen, távolmaradását előre jelezte. Megállapítja, hogy a Képviselő testület határozatképes 6 fő képviselő van jelen, az ülést megnyitja. Javasolja, hogy az önkormányzati hatósági ügyben kelt fellebbezésről szóló napirendi pontot tárgyalja a képviselő-testület 17-es napirendi pontként, zárt ülés keretében, és 16. napirendként az ÉDV Kft. 15 éves Gördülő Fejlesztési Tervének elfogadásáról szóló napirendi pontot tárgyalja. Ezzel a módosítással tenném fel a napirendet szavazásra.

Telki Község Képviselő-testülete (egyhangú szavazattal - 6 fő képviselő volt jelen a szavazáskor) határozathozatal mellőzésével az alábbi napirendet fogadta el:

Napirend

Tájékoztató a két ülés között történt fontosabb eseményekről

**Előadó: Polgármester**

Tájékoztató a lejárt határidejű határozatok végrehajtásáról

**Előadó: Jegyző**

1. Beszámoló az intézmények munkájáról és a tanévkezdés aktuális kérdései

**Előterjesztő: óvodavezető, iskolaigazgató**

2. Zenede” Művészeti Alapítvány használati szerződés megtárgyalásáról

**Előterjesztő: polgármester**

3. Helyi Építési Szabályzat és Szabályozási tervének módosítása

**Előterjesztő: Polgármester**

4.Tájékoztató az Orvosi Rendelő kialakításának lehetőségéről

**Előterjesztő: Polgármester**

5.Tájékoztató a Nemzeti Köznevelési Infrastruktúra Fejlesztési Program keretében megvalósult tanterembővítéshez szükséges önerő elengedéséről

**Előterjesztő: Polgármester**

6. Hulladékszállítási helyi rendelet módosítása

**Előterjesztő: Polgármester**

7. A Budakörnyéki Önkormányzati Társulás Társulási Megállapodásának módosításáról

**Előterjesztő: Polgármester**

8.A Bursa Hungarica Felsőoktatási Önkormányzati ösztöndíjrendszerhez való csatlakozásról

**Előterjesztő: Polgármester**

9. Az önkormányzat tulajdonában lévő, Telki, Zápor u 7. szám alatti bérlakás bérleti jogáról.

**Előterjesztő: Polgármester**

10. A Muskátli utcai körforgalmi csomópont építéséről- településrendezési szerződések aláírásáról

**Előterjesztő: Polgármester**

11. Ismételt pályázat kiírása a Telki 056/27 hrsz-ú ingatlanon kutyafuttató létesítéséről és üzemeltetéséről

**Előterjesztő: Polgármester**

12. A Telki 761/20 hrsz-ú ingatlanon található épület faház hasznosításáról

**Előterjesztő: Polgármester**

13. Völgyrét ivóvízhálózat kiépítéséről

**Előterjesztő: Polgármester**

14. Tájékoztató a nyári karbantartási munkáról

**Előterjesztő: Polgármester**

15. Javaslattétel kitüntető díjak adományozására**.**

**Előterjesztő: Polgármester**

16. ÉDV 15 éves Gördülő Fejlesztési Terv

**Előterjesztő: Polgármester**

17. Önkormányzati hatósági ügyben fellebbezés elbírálása

**Előterjesztő: Polgármester**

A képviselő-testület 2015. július 20-i zárt ülésén határozatot hozott a települési szilárd kommunális hulladék gyűjtésére, szállítására és ártalmatlanítására vonatkozó kötelező közszolgáltatás ellátására kiírt közbeszerzés elbírálásáról.

**Telki község**

**Képviselő-testülete**

**80/2015. (VII.20.) Öh. számú**

**Határozata**

**A települési szilárd kommunális hulladék gyűjtésére, szállítására és ártalmatlanítására vonatkozó kötelező közszolgáltatás ellátására kiírt közbeszerzés elbírálása.**

**Közbeszerzés eredményének megállapítása**

Telki község Képviselő-testülete 51/2015. (V.12.) Öh.számú határozatával döntött arról, hogy atelepülési szilárd kommunális hulladék gyűjtésére, szállítására és ártalmatlanítására vonatkozó kötelező közszolgáltatás ellátására közbeszerzési eljárást ír ki.

Az ajánlattételi határidőig, azaz 2015. július 6-án 11:00 óráig az alábbi cégek nyújtottak be ajánlatot az eljárást lebonyolító OKFON ZRt. címére:

* **VERTIKÁL Nonprofit Zrt.** (8154 Polgárdi, Bocskai u. 39.) **– VERTIKÁL VKSZ Zrt.** (8154 Polgárdi, Bocskai u. 39.) **konzorcium**
* **Zöld Bicske Nonprofit Kft.** (2060 Bicske, Csákvári út 45.)
* **Depónia Nonprofit Kft.** (8000 Székesfehérvár, Sörház tér 3.)

A hiánypótlásra felszólított ajánlattevők – a VERTIKÁL Nonprofit Zrt. (8154 Polgárdi, Bocskai u. 39.) – VERTIKÁL VKSZ Zrt. (8154 Polgárdi, Bocskai u. 39.) konzorcium kivételével - az előírt határidőig, azaz 2015. július 15. 10:00 óráig benyújtották a hiánypótlásukat.

A VERTIKÁL Nonprofit Zrt. (8154 Polgárdi, Bocskai u. 39.) – VERTIKÁL VKSZ Zrt. (8154 Polgárdi, Bocskai u. 39.) konzorcium által benyújtott ajánlat nem felel meg az ajánlati felhívásban és a dokumentációban, valamint a jogszabályokban meghatározott feltételeknek, ezért a **VERTIKÁL Nonprofit Zrt.** (8154 Polgárdi, Bocskai u. 39.) **– VERTIKÁL VKSZ Zrt.** (8154 Polgárdi, Bocskai u. 39.) **konzorcium** ajánlata a **Kbt. 74. § (1) bekezdés e) pontja alapján érvénytelen**.

A Bíráló Bizottság megállapította, hogy mindkét érvényes ajánlatot tevő ajánlattevő alkalmas a szerződés teljesítésére mind pénzügyi-gazdasági, mind műszaki-szakmai szempontból:

A Bíráló Bizottság megállapította, hogy a **Zöld Bicske Nonprofit Kft.** (2060 Bicske, Csákvári út 45.) és a **Depónia Nonprofit Kft.** (8000 Székesfehérvár, Sörház tér 3.) ajánlattevő a szerződés teljesítésére alkalmas és nem áll fenn velük szemben a Kbt. 56. § (1) bekezdés és az 56. § (2) bekezdésben felsorolt kizáró ok, azaz ezen ajánlatok érvényesek.

A legalacsonyabb összegű ellenszolgáltatást tartalmazó ajánlatot a Zöld Bicske Nonprofit Kft. (2060 Bicske, Csákvári út 45.) adta. A Bíráló Bizottság javaslata alapján a képviselő-testület a települési szilárd kommunális hulladék gyűjtésére, szállítására és ártalmatlanítására vonatkozó kötelező közszolgáltatás ellátásának elvégzésével szóló közbeszerzés nyertesének a **Zöld Bicske Nonprofit Kft.-t** (2060 Bicske, Csákvári út 45.), továbbá második helyezetnek a **Depónia Nonprofit Kft. –t** (8000 Székesfehérvár, Sörház tér 3.) **hirdeti ki**.

A képviselő-testület a települési szilárd kommunális hulladék gyűjtésére, szállítására és ártalmatlanítására vonatkozó kötelező közszolgáltatás ellátására a Zöld Bicske Nonprofit Kft.-vel (2060 Bicske, Csákvári út 45.), visszalépés esetén a második helyezettel a Depónia Nonprofit Kft. –vel köt (8000 Székesfehérvár, Sörház tér 3.) szerződést.

A képviselő-testület felhatalmazza a polgármestert (az eljárást lebonyolító OKFON Zrt. bevonásával) az eljárás eredményének kihirdetésére, az eljárásra beérkezett ajánlatok elbírálásáról készített összegezés ajánlattevőknek való megküldésére.

A képviselő-testület felhatalmazza a polgármestert a vonatkozó szerződés aláírására.

Felelős: Polgármester

Határidő: Szerződéskötés az eredményhirdetést követő 11 nap

**Napirendek tárgyalása**

**Tájékoztató a két ülés között történt fontosabb eseményekről**

**Előadó: Polgármester**

**Deltai Károly Polgármester**: Mivel elég sok idő eltelt a két ülés között, ezért a legfontosabb eseményekről külön tájékoztatóban számolok majd be, de ettől függetlenül van még néhány olyan pont, amit most röviden megemlítenék:

1. Önkormányzati Fejlesztési Pályázat: Az önkormányzat sajnos a csökkentett műszaki tartalommal számolt költségekkel sem nyert ezen a pályázaton. Tudomásom szerint jóval alacsonyabb költségvetésű pályázatok nyertek.

2. Villámkár: Sajnos volt egy villámkárunk. Számos eszközt tett tönkre a Polgármesteri Hivatal épületében, riasztót, számítógépeket és telefonokat. Ezek pótlása megtörtént, a javítások egy része pedig még folyamatban van.

3. Iskolaátadás: Rendben lezajlott a tanterembővítés, a diákok már birtokba is vették az új termeket. Szeptember 7-én 9:00 órakor lenne egy ünnepélyes iskola átadási ünnepség, amelyre meghívjuk Csenger-Zalán Zsolt országgyűlési képviselő urat is és mindenkit, aki részt vett ebben a munkában. Szeretettel várunk mindenkit ezen az ünnepélyes átadón, hogy minél nagyobb számban tudjuk képviselni Telkit.

A képviselő-testület határozat-hozatal nélkül 6 igen szavazattal egyhangúlag elfogadta a tájékoztatót.

**Tájékoztató a lejárt határidejű határozatok végrehajtásáról**

**Előadó: Jegyző**

*Az előterjesztés a jegyzőkönyv melléklete.*

**Deltai Károly Polgármester**: A következő napirend pont a tájékoztató a lejárt határidejű határozatok végrehajtásáról, át is adnám a szót jegyzőasszonynak.

**dr. Lack Mónika Jegyző**: Az előterjesztésben minden megtalálható, ezt a testület számára megküldtük, ha van kérdés hozzá szívesen válaszolok.

**Fillinger Zsófia**: Miért kellett visszavonni a könyvtárral kapcsolatos pályázatot?

**dr. Lack Mónika Jegyző:** Módosult a műszaki tartalom, a határidők is változtak és október közepéig energetikai tanulmányt kellett volna készítenünk és magát a beruházást is meg kellett volna valósítanunk. Ennek teljesítésére nem lett volna elegendő a rövidített határidő.

**Fillinger Zsófia**: Köszönöm.

A képviselő-testület határozat-hozatal nélkül 6 igen szavazattal egyhangúlag elfogadta a tájékoztatót.

**1. Beszámoló az intézmények munkájáról és a tanévkezdés aktuális kérdései**

**Előterjesztő: óvodavezető, iskolaigazgató**

*Az előterjesztés a jegyzőkönyv melléklete.*

**Deltai Károly Polgármester:** Elsőként megkérném Sarlós Erzsébetet a Pipacsvirág Magyar – Angol Két Tanítási Nyelvű Általános Iskola igazgatóját, hogy tartsa meg beszámolóját.

**Sarlós Erzsébet**: A beszámolót írásban megküldtük a Képviselő testület részére, csak egy két mondatot szeretnék hozzáfűzni. Köszönjük szépen a termeket, nagyon nagy szükség volt rá.

Az idei tanévtől kezdve több mint 20 fővel nőtt a gyermekek létszáma, a levelünkben is írtam, hogy az iskolának az infokommunikációs eszközök tekintetében jelentős fejlesztésre van szükség, számítógépek, projektorok, stb. beszerzése szükséges.

Amennyiben kérdése van valakinek a beszámolóhoz, szívesen válaszolok.

**Deltai Károly Polgármester:** Megkérném Petrovszkiné Krizsán Adrienn óvodavezetőt, hogy tartsa meg beszámolóját.

**Petrovszkiné Krizsán Adrienn**: Részletes írásos beszámolót küldtem a testület részére, annyival egészíteném ki, hogy a 190 fő helyett kb. 180 fővel fog üzemelni az óvoda, ha további kérdés van ezzel kapcsolatosan szívesen válaszolok.

A képviselő-testület határozat-hozatal nélkül 6 igen szavazattal egyhangúlag elfogadta a tájékoztatót.

A Képviselő testület 6 igen szavazattal - egyhangúlag az alábbi határozatot hozta.

**Telki község**

**Képviselő-testülete**

**81/ 2015. (IX.01.) Öh. számú**

**határozata**

**A Telki Óvoda**

**2014/2015. nevelési év munkájáról**

Telki község képviselő-testület megtárgyalta és elfogadja a Pipacsvirág Magyar- Angol Két Tanítási Nyelvű Általános Iskola és a Telki Óvoda 2014/2015. nevelési évi munkájáról szóló beszámolót.

Határidő: azonnal

Felelős: Óvodavezető, Iskolaigazgató

**2. Zenede” Művészeti Alapítvány használati szerződés megtárgyalásáról**

**Előterjesztő: polgármester**

*Az előterjesztés a jegyzőkönyv melléklete.*

**Deltai Károly Polgármester**: Tisztelettel köszöntöm Kissné Szűcs Mariannt, a Kiss-Zenede Művészeti Alapítvány vezetőjét. Régóta működik iskolánkban a Zenede által folytatott művészeti oktatás és ezt szeretnék folytatni a továbbiakban is. Van ezzel kapcsolatosan egy szerződésünk, ennek felülvizsgálatáról kellene most döntenünk. Kinek van kérdése javaslata?

**Halász Terézia**: Nekem az a kérdésem, hogy az előterjesztésből én úgy értelmeztem, hogy 230 000 Ft /év díjat javasol, de ha ezt hónapra visszaosztom, akkor ez 19.000 Ft/hó, amibe az összes takarítás, közüzemi díj és egyéb benne van. Ez nem arányos ár.

Úgy gondolom, hogy a tanárok részére is megállapított terembérleti díj kategóriát kellene ebben az esetben is alkalmazni és úgy egy díjat megállapítani.

**Deltai Károly Polgármester:** Két kommentárom van ezzel kapcsolatban. Ez nem bérleti, hanem használati díj, tehát jár hozzá egy külön díjszabás. A másik pedig, hogy ez egy örökölt helyzet, ami arról szólt, hogy a gyerekek művészeti oktatását ezzel tudjuk segíteni. A szülők nem tudnak annyi pénzt fizetni a gyerekek művészeti oktatásáért, amennyiből ki tudnánk gazdálkodni együtt, ezért döntöttünk egy csökkentett helységhasználati díj mellett.

**Kissné Szűcs Mariann**: Az Alapítvány előre leadott létszám után fizetett, amely 40-50 főre tehető, az idén sem számolunk létszám emelkedéssel. Ez körülbelül 2-3 terem használatát jelenti az iskolába hetente. Az összeg el lett írva a szerződésben, az 230.000 Ft/félév, eddigiekben is ennyi volt a díj. Megértem az álláspontjukat és ha szeretnék ezt újratárgyalni, akkor minden további nélkül, de engedjék meg hogy legalább ezt a félévet elkezdhessem a stagnáló díjakkal, mert egyenlőre még nem tudok pontos létszám adatokat mondani.

**dr. Vida Rolland:** Én csak azt nem értem, hogy ha jövő héten már tisztábban láthatunk, akkor miért kellene várnunk 6 hónapot ezzel a szerződéssel? Véleményem szerint a következő ülésen ezt meg tudjuk tárgyalni.

**Kissné Szűcs Mariann**: Október 1-én már pontos létszámot fogok tudni.

**Deltai Károly Polgármester**: Igen tanév kezdetén van ilyen szerencsétlen helyzet, hogy nincsen még órarend. Ezt a kérdést a testületnek mind gazdasági mind pedig működési szempontból meg kell néznie. Azt javaslom, hogy információ hiányában vegyük le a napirendről és a következő ülésen tárgyaljuk meg. Aki elfogadja a javaslatot kérem szavazzon.

A Képviselő testület egyhangúlag határozat hozatal nélkül levette napirendjéről a Zenede” Művészeti Alapítvány használati szerződés megtárgyalásáról szóló előterjesztést.

**3./ Helyi Építési Szabályzat és Szabályozási tervének módosítása**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Szeretettel köszöntöm Pintér Ferencet, a KASIB Kft. képviseletében és át is adnám neki a szót, hogy ismertesse a tervet.

**Pintér Ferenc**: Készültünk egy prezentációval is, hogy minél szemléletesebben be tudjuk mutatni a tervet, valamint annak módosításait. Ez majdnem teljes egészében megegyezik a kiküldött anyaggal, de néhány plusz adalékot még beletettünk. Amennyiben igényli a testület, nagyon röviden ezt összefoglaljuk és amire úgy gondolják, hogy részletesebben térjünk ki akkor azt visszapörgetjük és átnézzük részleteiben is.

Előzetesen felvezetném, hogy most hol tartunk a folyamatban. Ott tartunk, hogy a nyár elején a Képviselő testület elfogadta a településfejlesztési koncepciót és már akkor készítettünk a településszerkezeti tervhez, ami egy következő fázisa a tervezésnek egy úgynevezett tervezői javaslatot, programvázlatot. Ez tulajdonképpen a településfejlesztési koncepcióból fakadó érdemi változtatásoknak a bemutatása lenne. Úgy gondoljuk, hogy ezt meg tudjuk itt most beszélni, akkor ezt a továbbiakban már azért nem kell fenekestül felforgatni. Az a fajta differenciálódás, amit most felvetünk leginkább a Helyi Építési Szabályzatban rejlik. Például, vannak olyan településközponti vegyes területek, amelyeknek nem fogjuk javasolni a megváltoztatását, mint terület felhasználási besorolás, de majd a Helyi Építési Szabályzatban a terület pontos funkcióira vagy funkcionális körére vonatkozóan szűkítésre kerül, vagy valamilyen tematizálást javasolunk.

**3 részközpont** : Azt mondjuk, hogy a régi Ófalu központ, az új Muskátli utca és Fő utca találkozásánál létrejött központ, valamint a Kórház fasor mentén zajló fejlesztéseknek köszönhetően kialakult központi rész területi besorolása lényegében úgy jó, ahogy van, TSZT szinten. Viszont mindenképpen javasoljuk ezeknek a központoknak a tematikus továbbfejlesztését, például az Ófalu központban, főként a kulturális és egyházi felhasználási funkció továbbfejlesztése lenne a cél, és ezt kell majd a HÉSZ-ben az elhelyezhető funkciók körébe bővíteni. Az iskola, óvoda tekintetében úgy gondoljuk, hogy majd oda kell figyelni mindenképpen arra, hogy területi elhelyezkedésük alapján számítani kell esetleges bővítésre. Az iskolának a jelenlegi beépítettsége minden normatívát meghaladó. Tehát mindenképpen azt javasoljuk, hogy az ebben a központban az iskola, óvoda közelében elhelyezkedő területeket, az alapintézmény felhasználására szánt területként kerüljenek a HÉSZ-ben szabályozásra. Ami településszerkezeti szempontból fontos, az az úgynevezett településközpont lánc. Ami azt jelenti, hogy a tematikus funkcionálisan továbbfejlesztendő központok közötti biztonságos, kényelmes gyalogos és kerékpáros kapcsolatokat kell megteremteni. Tehát a településközpont továbbfejlesztése nem egy helyen való morózus változásokat jelentene, hanem indokolt, cizellált továbbfejlesztést. Ennek egyik fő pillére a településen már meglévő kerékpárút szakasz fejlesztése. Javaslatunk szerint semmiképpen sem a főúton, hanem vagy a Petőfi utcán, és/vagy a Rákóczi utcán keresztül kellene továbbépíteni ezt a kerékpárutat. A Kórház fasor és a Napsugár utca közötti szakaszon áthoznánk a déli oldalra, ez azért lenne jó, - majd a következő témában fogom érinteni ennek a területnek a vállalkozási területként való besorolási szándékát – a TFK jóváhagyásakor még Takács Zoltán Alpolgármester Úr észrevétele alapján javasoltuk ezt, és itt majd még nagyobb hangsúlyt kap ez a vállalkozási jellegű funkció. Ha pedig lesz egy CBA, és mellette még egyéb egészségügyi intézmények, valamint szabadidős és rekreációs intézmények, akkor ez a tengely egy látogatott, forgalmas része lesz Telkinek. Ehhez nyilvánvalóan itt is korszerűsítésekre lesz szükség, mint ahogy a Kórház fasornál is említettem.

**Tulajdonviszonyok vizsgálata**: A vállalkozási területeknél, azért azt látjuk, hogy a Fő út vagy a vele párhuzamos Pillangó utca mentén magántulajdonban vannak a telkek. Tehát itt a szabályozással való indirekt eszköz áll rendelkezésünkre. A Napsugár utca nagy részén többnyire önkormányzati tulajdonú telkek vannak, itt inkább a szabadidős, rekreációs sportlétesítmények megvalósítását javasolnánk. A Budajenői patak előtti szakasz, jelenleg mezőgazdasági besorolású telek, ahol mi felvetjük egy vízgazdálkodási terület, zöldterület vagy ezek valamilyen kombinációjának lehetőségét. Ennek kettős célja lenne, három helyről is itt futnak össze a csapadékvízgyűjtő árkok, ezért javasolnánk egy víztározó tó kialakítását ami viszont jó táptalaja lenne azoknak a rekreációs funkcióknak, amiket pedig a Napsugár utca azon részére javasoltunk, amelyen főként önkormányzati tulajdonban álló telkek vannak. Ennek területi átsorolása viszont már TSZT kérdés, a mezőgazdasági területből egy másfajta terület felhasználási egységbe, vízgazdálkodási és/vagy zöldterületi átsorolása.

**MLSZ Edzőközpont**: Az MLSZ jelenleg beszorult. Az egyik oldalán a közigazgatási határ, másik oldalán az Öreghegyi lakóterület, egyetlen kitörési iránya a Budakeszi felé vezető út és a jelenlegi sportközpont közötti területen lehetséges. Ezzel kapcsolatban azt tanácsoljuk, hogy ez a terület egy különleges sport területként legyen számon tartva. Fontosnak tartanánk ezt, mert ha esetleg más célra hasznosul majd, akkor bezárul a kör az MLSZ – nek nem lesz kitörési lehetősége tehát a bővítését sem tudja majd itt a térségben megvalósítani és ez esetleg negatívan is kihathat a településre. A temetőnek is van egy bővítési területe, amit természetesen nem változtatunk meg ,de az fontos lenne, hogy ezen a terület és a sport bővítési terület között legyen egy gyalogos átjárhatóság.

*Gyakorlatilag ezek voltak a belterülettel kapcsolatos főbb módosítási javaslatok.*

**Külterületek**: Van egy generális problémánk. Ezt már a megalapozó vizsgálatnál is jeleztük, hogy ugye a Budapesti Agglomeráció Területrendezési Tervében vannak olyan térségi övezetek, amelyekre különböző játékszabályok vonatkoznak. Ezek a játékszabályok meghatározzák, hogy bizonyos térségekben a helyi települési tervben, milyen további terület felhasználások jelölhetők ki. Az összes tartalék területet meg lehet tartani ilyen funkcióban, de csak beépítésre nem szánt területként. Ami azt jelenti, hogy a HÉSZ –ben 5%-nál nagyobb beépítettséget ide nem lehet javasolni. Azt a pár hektár beépítésre szánt részt, ami rendelkezésre áll azt nagyon tudatosan használja fel, lehet érdemes lenne azt is megjelölni a településszerkezeti tervben a helyét is. Nem akar Telki zajos, nagy forgalmat idevonzó település lenni, de szeretne a helyi gazdaság fellendítésének érdekében kínálatot biztosítani, ennek pedig a fő területe a Fő utca déli oldalán a Pillangó utca melletti sáv.

**Tájrendezés:** A többi téma az lényegében a tájrendezéshez kapcsolódó dolog, röviden elmondom ennek a koncepcióját. Az a lényeg, hogy Telkiben a településszerkezeti terv nem differenciálja az erdőterületeket, hanem csak a Helyi Építési Szabályzat övezeti térképe mondja meg, hogy védelmi erdő, gazdasági erdő vagy egészségügyi, turisztikai vagy bármi egyéb. Mi pedig most azt javasoljuk, hogy településszerkezeti tervi szinten próbáljuk meg ezeket a funkciókat szétválasztani. A budai tájvédelmi körzetben lévő részek kerülnek védelmi erdő besorolásba, amelyek egyébként is természetvédelmi terület alá tartoznak. A településhez közelebb eső területeken kíséreljük meg közjóléti erdő besorolását, mert akkor lenne esély arra, hogy funkcionálisan, használatilag esetleg bizonyos infrastruktúrában itt egy nagyobb mozgástere lenne a településnek. Ez mindenképpen a turisztikai jó potenciál kihasználásának adna teret. A következő a szőlő és a tájvédelmi körzet között lévő korlátozott mezőgazdasági területként szereplő rész ezt mindenképpen közjóléti erdő funkcióra gondoljuk átsorolni.

A közigazgatási határon a település déli részén, van egy véderdő sáv, ami gondot okozhat az ott elhelyezkedő mezőgazdasági területek használatánál, mert ezek telekkönyvileg nincsenek megosztva, tehát ezek ilyen vegyes övezetű telkek Mi nagyon sok helyen indokolatlannak találjuk ezt a 40 m széles erdősávot, ezért erre az a javaslatunk, hogy itt inkább egy mező védő mezsgye jelölés kerüljön rá, ami egyébként szerepel a Telki TSZT – ben.

**Zöldterületek:** Telkiben elég sok terület van kijelölve zöldterületként, de az a probléma, hogy ezek még nem alakultak ki, de vannak olyan területek is amelyek már ebbe az irányba elindultak mint például a körforgalomnál lévő játszótér és az ahhoz kapcsolódó zöldterület. Ezzel ki lehetne váltani az egyébként indokolatlannak minősülő jelöléseket és ezzel a biológiai aktivitást szinten tudjuk tartani.

Nagyjából összefoglaltam, hogy melyek azok a változások amelyeket javasolnánk.

**Lakossági vélemények**: A Polgármesteri Hivatal meghosszabbította a véleménynyilvánítás határidejét, szerintem nagyon helyesen. Érkezett néhány olyan észrevétel és kérdés, amelyekre mindenképp szeretnénk reflektálni. Alapvetően nagyon egy irányt mutatnak ezek a vélemények. Arról szól a kérelmek nagy része, hogy forszírozzák a telektulajdonosok a tanyás gazdálkodási övezeteknek a kiterjesztését. Ezek itt főként a Hilltop alatti táblára koncentrálódnak. Az egyik terület korábban is egy kérelem kapcsán felvetődött 2012-ben. Akkor még ez a 8-10 telek külön volt helyrajzi szám szerint 045/5-045/11-ig és akkor azt szerette volna a tulajdonos, hogy kialakíthasson egy családi minta öko gazdaságot. Ami azt jelentette volna, gazdasági épületekkel, 10 hektár földterülettel és egy lakóházzal (helyben lakással) szerette volna ezt kivitelezni. Egy 10 hektáros terület megművelése, azért indokolhatja a helyben lakást és indokolhatja egy intézőnek az alkalmazását is. Annak idején mi ezt javasoltuk is, hogy mintaként, próbaként tájrendezési szempontból el tudtunk volna képzelni egy ilyet. Ez akkor nem valósult meg, az illető nem kötött szerződést az önkormányzattal, hogy ez mégis hogy legyen. Látunk sajnos rossz példákat is arra, hogy ilyen szándékkal biztosított lehetőségek másként sülnek el és tulajdonképpen külterületi lakóterületek alakulnak ki. A hagyományos tájhasználattól idegen, hatalmas épületekkel, a mezőgazdasági termelés pedig elmarad vagy csak töredékében valósul meg. A szakembereink azt mondják, hogy körülbelül egy 10-20 hektáros terület az, ami a helyben lakást indokolja. Én úgy gondolom, hogy ezt egy hektáron nem lehet megvalósítani, ha egy 10 hektáros terület lenne, amely kapcsán ez felmerülne és ennek szabályozására a megfelelő tárgyalások lefolynának és nyomon követhető lenne, abban az esetben gondolkozhatnánk rajta, de mi semmiképpen nem javasoljuk.

Budakeszin például ez úgy lehetséges, 5-20 hektáros telek között lehet ilyet csinálni, de csak úgy, hogy előbb kell megépüljön a gazdasági épület és a megépülő építmények mindössze 20%-a lehet csak lakófunkció.

Szóval ennyiben szerettünk volna reflektálni a véleményekkel kapcsolatosan a többi már csak ilyen szabályozásokról szóló, amely majd a HÉSZ-ben kezelendő.

**Deltai Károly Polgármester**: Köszönjük szépen a beszámolót. Kérdezem képviselő társaimat, hogy kinek van esetleg kérdése, javaslata?

**Fillinger Zsófia**: Én már majdnem minden kérdésemre választ kaptam, ezt köszönöm szépen. Egyetlen kérdésem maradt, a bicikliúttal kapcsolatban, nem tartom reálisnak a Kórház fasor és a Rákóczi utca közötti részen olyan hatalmas a szintemelkedés.

**Pintér Ferenc:** Valóban igaz, hogy egy körülbelül 50 m-es szakaszon elég meredek a felfelé vezető út, de úgy gondolom ettől még járható. Ez egy gyalogos, kerékpáros központ lenne a 3 központ között, amelyen biztonságos a közlekedés.

**Fillinger Zsófia**: Köszönöm szépen.

**Koczka István:** Ami itt a képeken nálatok még nem látszott, az azóta felépült wellness központ illetve az MLSZ, ami a napokban kért és kapott engedélyt a hotelszárny bővítésére. 50 lakóegységgel bővítik meg majd a hotelszárnyat. Elég friss még ez az anyag.

**Pintér Ferenc:** Szeretnénk majd megkapni ezt az anyagot, hogy naprakészek legyünk mi is. Erről még nem tudom, de ez azt mutatja, hogy a helyben maradásra törekednek.

**Deltai Károly Polgármester:** Kérem, hogy aki elfogadja a tájékoztatót szavazzon.

A Képviselő testület 6 igen szavazattal- egyhangúlag az alábbi határozatot hozta.

**Telki Község**

**Képviselő-testülete**

**82/2015. (IX. 01.) Öh. számú**

**Határozata**

**Telki Település fejlesztési koncepció Településszerkezeti Terv és Helyi Építési Szabályzat módosítása**

**Településszerkezeti és terület felhasználási vázlatterv elfogadása**

Telki község képviselő-testülete megtárgyalta a Településszerkezeti és terület felhasználási vázlatterv című tervezői javaslatot, és úgy határozott, hogy az abban foglaltakban megfelelően javasolja a Településszerkezeti Terv felülvizsgálatának irányát meghatározni.

Felelős: Polgármester

Határidő: azonnal

***Fillinger Zsófia képviselő asszony elhagyta az ülést.***

**4.Tájékoztató az Orvosi Rendelő kialakításának lehetőségéről**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester**: Ez csak egy tájékoztató, erről nem kell tárgyalnunk. Az Orvosi rendelő kialakításának kapcsán elkészült dokumentumot gondolom mindannyian olvastátok, számomra egyetlen figyelembe veendő fontos szempont van, hogy egy ilyen volumenű épület költsége minimum 50-60 millió forintba fog kerülni. Úgy gondolom ez egy nagyon jó anyag, számos olyan szakmai részletet tartalmaz, ami minket a továbbgondolkodásban segít.

Aki elfogadja a tájékoztatót kérem szavazzon.

A testület egyhangúlag határozathozatal nélkül elfogadta a tájékoztatót a kérdést érdemben a következő ülésén tárgyalja.

**5./ Tájékoztató a Nemzeti Köznevelési Infrastruktúra Fejlesztési Program keretében megvalósult tanterembővítéshez szükséges önerő elengedéséről**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Egy örömhírt szeretnék bejelenteni hivatalosan is, az önrészünk befizetését a Kormány elengedte, erről a határozatot meg is kaptuk és így ezt a fejlesztést önrész nélkül valósítottuk meg. Az épület határidőre, szeptember 1-re elkészült, a gyerekek birtokba vették. Jövő héten pedig mindenkit szeretettel várunk a hivatalos ünnepélyes átadóra az iskolában. Műszaki részről még nem zárult le ez a fejlesztés, az ezzel kapcsolatos formai lépések megtételéhez kérném a képviselő testület engedélyét. Van-e valakinek kérdése vagy javaslata, ha nincs kérném, hogy szavazzunk.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**83/2015 ( IX. 01.) Öh. számú**

**Határozata**

**A Nemzeti Köznevelési Infrastruktúra Fejlesztési Program keretében megvalósult tanterembővítéshez szükséges önerő elengedéséről**

1.A képviselő-testület tudomásul veszi a Nemzeti Köznevelési Infrastruktúra Fejlesztési Program keretében a Pipacsvirág Magyar- Angol Két Tanítási Nyelvű Általános Iskolában megvalósult tanterembővítéshez szükséges önerő elengedéséről szóló hivatalos értesítést.

2.A képviselő-testület felhatalmazza a polgármestert az együttműködési megállapodás módosításának aláírására.

3.Felhatalmazza a polgármestert, az ingó eszközök ingyenes használatára vonatkozó megállapodás aláírására.

4.Felhatalmazza a polgármestert az ingó eszközök tulajdonba adásának kezdeményezésére vonatkozó kezdeményezés benyújtására.

Határidő: azonnal

Felelős: Polgármester

**6./ Hulladékszállítási helyi rendelet módosítása**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** A rendelet módosításához kétharmados többségre van szükség, ami itt megvan, kérdezném hogy van-e valakinek kérdése, javaslata. Ha nincs kérem hogy szavazzunk a rendelet módosításáról.

**Takács Zoltán Alpolgármester** : Csak egy mondatot szeretnék. Elég sok helyről hallottam, hogy a Depóniától vásárolt zsákokban nem viszi el szemetet az új szolgáltató és ezt nagyon sérelmezik. Főként arra hivatkoznak, hogy nem volt megfelelő tájékoztatás és akkor vásároltak zsákot, amikor már nem lett volna rá szükség.

**Deltai Károly Polgármester:** Körülbelül féléve téma ez minden egyes Telki Naplóban és minden egyes internetes lehetőségben is kommunikáltuk ezt. Ezen a héten még elviszik a régi zsákot.

**Takács Zoltán Alpolgármester:** Ha ez valóban így van, akkor ezt kommunikáljuk a lakosság felé, mert ez elég közérzet erősítő hatású lehet.

**dr. Vida Rolland**: Tegnap még elvitték, legközelebb nem fogják már elvinni.

**Deltai Károly Polgármester:** Ha nincs több kérdés, kérem, hogy, aki elfogadja a rendelet módosítását szavazzon.

**Telki Község Képviselő-testülete ( 5 igen szavazattal - 5 fő képviselő volt jelen a szavazáskor) megalkotta a 11/2015.( IX.02.) Ör. számú rendeletét.**

*A rendelet a jegyzőkönyv melléklete.*

**7./ A Budakörnyéki Önkormányzati Társulás Társulási Megállapodásának módosításáról**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Egy formális módosításról van szó, kérem hogy ha nincs kérdés akkor szavazzunk.

**Szigeti Antal:** Semmilyen többletköltséget nem jelent az önkormányzat számára a módosítás?

**Deltai Károly Polgármester**: Nem. Aki elfogadja kérem szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**84/2015. ( IX.01.) Öh. számú**

**Határozata**

**A Budakörnyéki Önkormányzati Társulás**

**Társulási Megállapodásának módosításáról**

Telki község képviselő-testülete úgy határoz, hogy jóváhagyja a Budakörnyéki Önkormányzati Társulással kötött Társulási Megállapodásának 4. számú módosítását a melléklet szerinti, az eredetivel és módosításaival egységes szerkezetben szereplő tartalommal.

Határidő: azonnal

Felelős: Polgármester

**8. A Bursa Hungarica Felsőoktatási Önkormányzati ösztöndíjrendszerhez való csatlakozásról**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Ha nincs hozzászólás kérem, hogy aki elfogadja az előterjesztés szerinti határozati javaslatot szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**85/2015.(IX.01.) Öh. számú**

**Határozata**

**Bursa Hungarica Felsőoktatási Önkormányzati ösztöndíjrendszerhez való csatlakozásról**

Telki község Képviselő-testülete csatlakozik a 2016. évi Bursa Hungarica Felsőoktatási Önkormányzati ösztöndíjrendszerhez.

1.) Felhatalmazza a polgármestert a 2016. évi Bursa Hungarcia Felsőoktatási Ösztöndíj-támogatáshoz való önkormányzati csatlakozási és on-line nyilatkozat aláírására, valamint felkéri annak az OM Alapkezelő felé történő továbbítására.

2.) Elfogadja az Általános Szerződési Feltételeket, valamint az annak megfelelő „”A” és ,, B ,, típusú pályázati felhívást.

**Felelős:** Polgármester

Jegyző

**Határidő:** 2015. október 1.

**9. Az önkormányzat tulajdonában lévő, Telki, Zápor u 7. szám alatti bérlakás bérleti jogáról.**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Van egykorábbi döntése a testületnek, ami a bérlakás bérleti jogviszonyának a fenntartásáról szól. Sajnos családi és egyéb okok miatt még nem tudott élni vele a bérlő. Én azt javaslom, hogy tartsuk fent ezt a bérleti jogot 2015.12.31- ig.

Kérem, hogy aki elfogadja szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**86/2015 ( IX.01.) Öh. számú**

**Határozata**

**Az önkormányzat tulajdonában lévő**

**Telki, Zápor u. 7/B. szám alatti közérdekű bérlakás bérleti jogáról.**

Telki község Képviselő-testülete úgy határoz, hogy Vass Katalin a Telki Óvoda óvónője részére a Telki, Zápor u. 7/B. számú bérlakás bérleti jogának igénybevételi lehetőségét 2015. december 31.-ig fenntartja.

A bérleti jogviszony időtartamáról, a bérlakás bérleti jogviszonyának tényleges igénybevételét követően fog dönteni.

**Felelős:** Polgármester

**Határidő:** 2015. szeptember 15.

**10. A Muskátli utcai körforgalmi csomópont építéséről- településrendezési szerződések aláírásáról**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Van e valakinek ezzel kapcsolatban kérdése vagy javaslata? Ha nincs akkor szavazzunk.

**Takács Zoltán Alpolgármester**: Én még továbbra sem tartom jó ötletnek, hogy most megkössük ezt a szerződést, mert nem lesz alkalmunk visszalépni és máshogy dönteni. Ha elkötelezzük magunkat hiába szeretnénk valamit, van egy érvényes szerződésünk.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**87/2015 ( IX.01.) Öh. számú**

**Határozata**

**A Muskátli utcai körforgalmi csomópont építéséről**

**- településrendezési szerződés aláírásáról –**

Telki község Képviselő-testülete úgy határoz, hogy a körforgalmi csomópont építésével érintett Telki 1284/2 és 1290 hrsz-ú ingatlan tulajdonosaival kötendő településrendezési szerződést a mellékletben foglalt tartalommal jóváhagyja.

A képviselő-testület felhatalmazza a polgármestert a szükséges szerződések aláírására.

Határidő: azonnal

Felelős: Polgármester

**Takács Zoltán alpolgármester:** Én úgy gondolom, hogy nem szabad a képviselő-testületnek most még erről döntenie, meg kell várni a közbeszerzési eljárás eredményét. Nem tudjuk előre, hogy milyen költsége lesz az egy ingatlanra eső költségnek.

**Deltai Károly Polgármester:** Azt javaslod, hogy vonjuk vissza a döntésünket és napoljuk el a döntést?

**Takács Zoltán Alpolgármester**: Igen, vonjuk vissza és a közbeszerzési pályázat eredményéig javaslom, hogy napoljuk el az érdemi döntést.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**88/2015 ( IX.01.) Öh. számú**

**Határozata**

**A Muskátli utcai körforgalmi csomópont építéséről**

**- településrendezési szerződés aláírásáról szóló 87/2015.(IX.01.) Öh. számú**

**határozat visszavonása–**

Telki község Képviselő-testülete úgy határoz, hogy visszavonja 87/2015.(IX.01.) Öh. számúhatározatát.

Határidő: azonnal

Felelős: Polgármester

**11. Ismételt pályázat kiírása a Telki 056/27 hrsz-ú ingatlanon kutyafuttató létesítéséről és üzemeltetéséről**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Volt már egy pályázati felhívásunk meghirdetve, amire nem érkezett pályázat.Most célzottan is megkeresnénk vállalkozásokat, mert úgy látszik, hogy nem annyira népszerű a téma környéken.

**Szigeti Antal:** Én ismerek egy hölgyet Budakeszin, aki kutyaiskolát vezet, érdemes lenne vele is felvenni a kapcsolatot.

**Deltai Károly Polgármester:** Köszönöm szépen**.** Szavazásra tenném fel a kérdést, kérem aki elfogadja szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**89/2015 ( IX.01.) Öh. számú**

**Határozata**

**Ismételt pályázat kiírásáról**

**a Telki 056/27 hrsz-ú ingatlanon kutyafuttató létesítésére és üzemeltetésére**

Telki község Képviselő-testülete úgy határoz, hogy a tulajdonát képező Telki 056/27 hrsz-ú ingatlanon kialakítandó kutyafuttató létesítésére pályázatot hirdet meg.

A pályázati kiírás a határozat melléklete.

**Felelős:** Polgármester

**Határidő:** 2015. szeptember 30.

**12. A Telki 761/20 hrsz-ú ingatlanon található épület faház hasznosításáról**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Egyetlen pályázat érkezett a polgárőrség részéről, Én át is adnám a szót Földvári – Nagy László Képviselő Úrnak, hogy ismertesse az ötletet.

**Földvári – Nagy László**: Kettős funkciót gondoltunk ki, polgárőr iroda és egyben helyi körzeti megbízott irodaként is funkcionálna, hiszen régi elvárás tőlünk, hogy biztosítsunk a körzeti megbízott számára is egy irodát. Jelentős felújításokra lenne ehhez szükség, amit mi főként közösségi projektekből szeretnénk megoldani, amennyiben erre a közösség hajlandóságot mutat. Feltételes pályázók vagyunk, kötelezőként nem tudjuk ezt vállalni, lelkes támogatókra van szükségünk.

**Deltai Károly Polgármester**: Ezt én remek alkalomnak tartom arra, hogy összefogjon a közösség, ráadásul nem is akármilyen ügyben, hanem az egyik legfontosabb, a közbiztonság ügyében. Nézzük meg, hogy hogyan áll ehhez a közösség. Azt javaslom, hogy fogadjuk el.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**90/2015 ( IX.01.) Öh. számú**

**Határozata**

**a Telki 761/20 hrsz-ú ingatlanon található épület faház hasznosításáról**

Telki község Képviselő-testülete előzetes hozzájárulását adja, hogy a tulajdonát képező Telki, Mandula köz 761/20 hrsz-ú ingatlanon található épületet a Polgárőrség részére bérbe kívánja adni.

A bérbeadás feltétele az épület saját forrásból történő felújítása, illetve az épület üzemeltetésével kapcsolatban felmerült közüzemi költség bérlő általi finanszírozása.

A bérleti jogviszony megállapításáról a képviselő-testület a későbbiekben hoz döntést.

**Felelős:** Polgármester

**Határidő:** 2015.december 31.

**13. Völgyrét ivóvízhálózat kiépítéséről**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Két dolog kapcsolódik egymáshoz, az egyik az, egy megműveletlen terület, ahol körülbelül 1/3 rész önkormányzati tulajdonú ingatlan található. A közművesítését ennek a területnek előbb – utóbb mindenképpen indokolt és szükséges lesz megvalósítani. Miért pont most? Azért, mert hogyha sikerül, akkor bekerülhetünk a csatornázási projektbe, és ezen a területen is megvalósulhat pályázati forrásból a csatornázás. Azt pedig, hogy milyen forrásból tudjuk ezt megvalósítani, arra az ÉDV javaslatát tudom egyenlőre felhozni, miszerint az amortizáció összegéből lehet ezt megvalósítani. A kérdés az, hogy bevállaljuk most, amikor van egy kicsi esélyünk arra is, hogy bekerüljünk a csatornázási pályázatba vagy tudomásul vesszük, hogy ez a területet 1-2 év múlva be kell majd csatornázni.

**Szigeti Antal:** Én azt gondolom, hogy ez támogatandó. Ez a 20 millió forint arra mutat, hogy nagyjából tudjuk már, hogy milyen volumenű munka lenne ez.

**Deltai Károly Polgármester:** Hoós Péter tudja a műszaki részét a dolognak. Az ÉDV-vel egyszer beszéltünk, áttárgyaltuk a lehetőségeket, van egy viszonyítási alapunk.

**Szigeti Antal:** Ha az ÉDV, úgy tette a javaslatot, hogy fenn is tudja tartani, akkor ez azt jelenti, hogy lemond 20 millió forintról a hálózat fenntartására.

**Takács Zoltán Alpolgármester:** Ez 2 évi amortizációnak megfelelő összeg. Én is azt mondom, hogy ez jó, csak akkor jó ha tudjuk, hogy 2 évig nincs forrás.

**Szigeti Antal:** De ezt a pénzt mi nem kaptuk meg ezt elköltötte az ÉDV. Két évig saját maga visszaforgatta a hálózatba. Neki nem lesz forrása. Ezért kérdezem, hogy ha ezt úgy vállalta, hogy tudja, hogy két évig nem lesz forrása és fenn tudja tartani így a hálózatot, akkor ez nekünk nagyon jó.

**Deltai Károly Polgármester:** Egyet azért vegyünk tudomásul, az engedélyeknek és a tervnek is van egy átfutási ideje, nem biztos, hogy befutunk még és időre elkészül a tervengedély, sőt a megvalósításnak is el kell kezdődnie legalább egy kapavágás erejéig, hogy be tudjon kerülni a pályázatba. Nagyon szeretnénk, ha most úgy döntünk, hogy elfogadjuk akkor van még erre esélyünk, viszont ha nem, akkor biztosan elbukjuk. Amiről nem tudunk most dönteni azok a tervezés költségei, arról külön fog dönteni a bizottság és a testület, hogy konkrétan mennyi az az összeg, amiből ez megvalósításra kerülhet majd. Ha ez így megfelel akkor erről most szavaznánk, aki egyetért kérem most szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**91/2015 ( IX. 01.) Öh. számú**

**Határozata**

**Telki, Völgyrét területének**

**ívóvíz ellátásának kiépítéséről**

A képviselő-testület úgy határozott, hogy a Völgyrét területén kiépíti az ivóvíz hálózatot, melynek fedezete a 2015-2016.évi ivóvíz hálózaton keletkező amortizáció.

**Felelős:** Polgármester

**Határidő:** 2016.05.31.

**14. Tájékoztató a nyári karbantartási munkáról**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Minden betervezett karbantartás megtörtént, az összes intézménynél. Sajnos voltak olyan előre nem látható károk is, amelyek nem voltak betervezve, villámkár és a beázások, ezeknek a javítása még folyamatban van.

Aki a tájékoztatót elfogadja, kérem szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**92/2015. (IX. 01.) Öh. számú**

**határozata**

A nyári intézmény karbantartási munkákról

2015.

Telki község Képviselő-testülete elfogadja a 2015. évi nyári intézmény karbantartási munkákról szóló tájékoztatót.

Felelős: polgármester

Határidő: azonnal

**15. Javaslattétel kitüntető díjak adományozására.**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Itt sem szaporítanám a szót, arra kérek mindenkit, hogy a következő ülésre tegyen javaslatot. Nézzük meg, hogy kik élnek településünkön elég sok itt feltüntetett kategóriában lehet díjazottakat javasolni.

Tehát érdemben most ezt a napirendet nem tárgyaljuk, kérem, hogy a következő ülésre tegyenek javaslatot.

**16. ÉDV gördülő fejlesztési terv**

**Előterjesztő: Polgármester**

*Az előterjesztés a jegyzőkönyv melléklete.*

**Deltai Károly Polgármester:** Megkérném Hoós Pétert, hogy ismertesse a napirendet.

**Hoós Péter**: Az idei évbe is be kell nyújtanunk a Gördülő Fejlesztési Tervet az Energetikai Hivatal részére. Én ívóvízre és szennyvízre bontanám a dolgot és általánosságban mondom azt, hogy a javítási munkákkal kapcsolatos észrevételek mind támogathatóak.

Vannak konkrétumok is, bekötőutak és egyebek javítására, ami most úgy gondolom nem indokolt. Én ezeket is húztam le, amelyeknek nem most van itt az ideje, van amivel csak várhatunk és van, ami szerintem egyáltalán nem szükséges. Ilyen például az útépítés is. Ami viszont tűzcsap, leágazó vezeték stb. és egyebek cseréje, jogszabályi kötelezettség is egyben az nem maradhat ki. Illetve akár ilyen tűzcsap, meg szakaszoló határoknál van arra lehetőség, hogy a műszaki biztonság meglegyen. Például egy csőtörésnél le lehessen kisebb területeket, szakaszolva kapcsolni a rendszerről. Ez volt az ivóvízre vonatkozó dolog.

A szennyvíznél pedig ezek a kopó, fogyó alkatrészek, szivattyúkból és egyebekből tevődik össze. Az itt említettek vonatkoznak a 2016-os évre, ez fixnek tekintendő.

**Takács Zoltán Alpolgármester**: Ez nagyon komoly dolog. Ebben például nincs benne az, amiről az előbb döntöttünk.

**Hoós Péter**: Erről is beszéltünk, ezeket csak akkor lehet beírni, ha van valami konkrét elképzelés vagy pályázat. Azt, hogy majd valamikor esetleg lesz valami, ezt nem tudják kezelni ebben a táblázatban.

**Deltai Károly Polgármester:** A szakaszolással maximálisan egyetértek, mert egyre több a csőtörés. Szavazásra bocsátom az ÉDV Kft. által elkészített Gördülő Fejlesztési Tervet, azzal a módosítással, hogy kiveszünk belőle minden olyan pontot, amely nem feltétlen szorul most cserére. Kérem aki egyetért szavazzon.

A Képviselő testület 5 igen szavazattal- egyhangúlag az alábbi határozatot hozta.

**Telki község**

**Képviselő-testülete**

**93/2015.(IX. 01.) Öh. számú**

**Határozata**

**Telki viziközműveinek 15 éves Gördülő Fejlesztési Tervét**

Telki község Képviselő-testülete megismerte és elfogadja a Gördülő Fejlesztési Tervet.

Felhatalmazza a polgármestert a Gördülő Fejlesztési Terv Magyar Energetikai és Közmű Szabályozási Hivatalhoz történő benyújtására.

Felelős: Polgármester

Határidő: azonnal

Zárt ülésen hozott határozatok

A Képviselő testület 5 igen szavazattal- egyhangúlag az alábbi határozatot hozta.

**Telki Község**

**Képviselő-testülete**

**94/2015. (IX.01.) Öh. számú**

**Határozata**

**A Telki 1118 hrsz-ú ingatlan közvilágítási hálózat kiépítési hozzájárulásának tárgyában**

Telki község képviselő-testülete elutasítja Hegedűs Csaba 2089 Telki, Vadrózsa u. 18/B. szám alatti lakos közvilágítási hálózat költségeinek részbeni áthárítása tárgyában született 465/2015/Á. határozat ellen benyújtott fellebbezését és az első fokú döntést helybenhagyja.

A Képviselő-testület felhatalmazza a polgármestert a másodfokú határozat aláírására.

**Indokolás**

A képviselő-testület a 27/2015.( III.16.) Öh. számú határozat alapján született 465/2015/Á számú határozatot valamint a fellebbezés indokaival szembeni megállapításokat megalapozottnak találta, ezért a rendelkező részben foglaltak szerint határozott.

A közigazgatási hatósági eljárás és szolgáltatás általános szabályairól szóló 2004.évi CXL. törvény ( Ket. 100.§. ( 1) bekezdés f.) pontja alapján a képviselő-testület önkormányzati hatósági ügyben hozott határozata ellen nincs helye fellebbezésnek.

A Ket. 109:§. ( 1) bekezdés b.) pontja alapján a képviselő-testület határozatának felülvizsgálatát jogszabálysértésre hivatkozással a közigazgatási ügyekben eljáró bíróságtól a határozat közlésétől számított harminc napon belül lehet kérni, a helyi önkormányzat elleni kereset indításával.

Felelős: Polgármester

Határidő: azonnal

A Képviselő testület 5 igen szavazattal- egyhangúlag az alábbi határozatot hozta.

**Telki Község**

**Képviselő-testülete**

**95/2015. (IX.01.) Öh. számú**

**Határozata**

**A Telki 1118 hrsz-ú ingatlan közvilágítási hálózat kiépítési hozzájárulásának tárgyában**

Telki község képviselő-testülete elutasítja Demeter Anita 2089 Telki, Vadrózsa u. 18/B. szám alatti lakos közvilágítási hálózat költségeinek részbeni áthárítása tárgyában született 466/2015/Á határozat ellen benyújtott fellebbezését és az első fokú döntést helybenhagyja.

A Képviselő-testület felhatalmazza a polgármestert a másodfokú határozat aláírására.

**Indokolás**

A képviselő-testület a 27/2015.( III.16.) Öh. számú határozat alapján született 466/2015/Á számú határozatot valamint a fellebbezés indokaival szembeni megállapításokat megalapozottnak találta, ezért a rendelkező részben foglaltak szerint határozott.

A közigazgatási hatósági eljárás és szolgáltatás általános szabályairól szóló 2004.évi CXL. törvény ( Ket. 100.§. (1) bekezdés f.) pontja alapján a képviselő-testület önkormányzati hatósági ügyben hozott határozata ellen nincs helye fellebbezésnek.

A Ket. 109.§. (1) bekezdés b.) pontja alapján a képviselő-testület határozatának felülvizsgálatát jogszabálysértésre hivatkozással a közigazgatási ügyekben eljáró bíróságtól a határozat közlésétől számított harminc napon belül lehet kérni, a helyi önkormányzat elleni kereset indításával.

Felelős: Polgármester

Határidő: azonnal

Több hozzászólás nem volt. Deltai Károly Polgármester megköszöni a képviselőknek a részvételt és az ülést bezárja.

Dr. Lack Mónika Deltai Károly

Jegyző Polgármester